ВЕЋУ ДЕПАРТМАНА ЗА АНГЛИСТИКУ

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

**Извештај са годишње конференције Друштва *Џозеф Конрад***

Годишња конференција британског Друштва *Џозеф Конрад* (The 52nd Annual Conference of the Joseph Conrad Society – UK) одржана је на Универзитету Сапијенца у Риму (Sapienza Università di Roma) од 2. до 4. јула ове године, у сарадњи са италијанским друштвом за студије о Конраду чији је председавајући, Рикардо Капоферо (Riccardo Capoferro), уједно био и главни организатор догађаја. У организацију је био укључен и Пољски институт у Риму (Istituto Polacco di Roma).

У оквиру конференције одржана су два пленарна предавања. Предавање Ричарда Амброзинија (Richard Ambrosini) било је посвећено формалним елементима у прози Џозефа Конрада, док се предавање Џона Питерса (John Peters) фокусирало на питање слободне воље и детерминизма у Конрадовом универзуму. Са професором Питерсом, иначе председником америчког друштва за студије о Конраду, започела сам сарадњу прошле године и написала приказ његове књиге *Silence, Space and Absence in Conrad’s Works: Western and Non-Western Worlds* (2023), који ће ускоро бити објављен у часопису *Journal of Modern Literature*.

Организатори су врло пажљиво распоредили излагања, тако да су се у панелима нашли тематски сродни радови. Моје излагање, "Achieving Externality: The Sea in *The Shadow-Line*" било је у оквиру панела у коме су се и други радови бавили питањима просторности, хронотопије и мора као привилегованог простора у Конрадовој фикцији, а ова комплементарност истраживања била је од користи за све учеснике.

Конференција је имала изразито међународни карактер и обухватила учеснике из Британије, Сједињених Држава, Кине, Јапана, Италије, Француске, Пољске, Мађарске, Грчке и Србије. Очекујем да ће бројни контакти које сам остварила отворити нове могућности за сарадњу са нашим департманом.

Проф. др Наташа Тучев

У Нишу, 14. 7. 2025.